# Weess

**Weess** ginn eng Rëtsch Aarte vun de Séissgrieser (*Poaceae*) an der Gattung *Triticum* L. genannt. Etymologesch kënnt den Numm *Weess* vu "Wäiss"; d'Faarf vun deem, wat aus dëser Fruuchtzort gemaach gëtt, neemlech wäisst Miel.

Weess ass, wat d'Klima, de Buedem an d'Waasserversuergung ubelaangt, méi kriddelech wéi aner Fruuchtzorten.

**Wanterweess**, déi geleefegst Zort zu Lëtzebuerg, gëtt am Hierscht ausgeséit. D'Fruucht ass dat Joer drop zeideg. All Planz huet 2 bis 3 Ieren, an an all Ier si 25 bis 40 Kären. Op engem Quadratmeter kënnen 350 bis 700 Hällem wuessen, sou datt 70 Balle Weesskäre pro Hektar (hei ans do alt bis zu 110 Ballen um ha) eragefuer kënne ginn. Keng aner Fruuchtzort huet esou ee Rendement.

Déi zeideg Käre bestinn zu 60 % aus Steif, ca. 12 % Eewäiss, ca. 2 % Fett an ca. 14 % Waasser.

**Summerweess** gëtt esou fréi wéi méiglech am Fréijoer geséint. E gëtt manner Käre wéi de Wanterweess, déi hunn awer méi Proteinnen.

Déi verschidde Weessaarte sinn nom Mais déi Zort Fruucht, déi am meeschten op der Welt ugebaut gëtt. A ville Länner ass de Weess fir d'Mënschen eent vun de Grondliewensmëttel (aus sengem Miel gëtt Brout gebak) a spillt och eng wichteg Roll als Déierefudder. Haarde Weess gëtt geholl, fir Deegwueren ze maachen.

Am Joer 2005 goufe weltwäit 629.566.041 Tonne Weess recoltéiert. 15 Länner produzéiere ronn 80 % dovunner.

Den Text ass disponibel ënnert der Creative Commons Attribution/Share-Alike Lizenz; zousätzlech Bedingunge kënnen applicabel sinn. Kuckt Benotzungsbedingunge fir méi Detailer.